ทีดีอาร์ไอชี้ รัฐซ้ำรอยเดิม ช่วยชาวนา
ทีดีอาร์ไอชี้มาตรการช่วยชาวนาไร่ละพัน พักหนี้ ลดดอกเบี้ย ยกขบวนตามรอยรัฐบาลก่อน
23 มิ.ย. 2559

ทีดีอาร์ไอชี้มาตรการช่วยชาวนาไร่ละพัน พักหนี้ ลดดอกเบี้ย ยกขบวนตามรอยรัฐบาลก่อน
นายวิโรจน์ ณ ระนอง ผู้อำนวยการวิจัย ด้านเศรษฐศาสตร์สาธารณสุขและการเกษตร สถาบันวิจัยเพื่อการพัฒนาประเทศไทย (ทีดีอาร์ไอ) กล่าวถึงมติคณะรัฐมนตรี (ครม.) ที่เห็นชอบโครงการให้ความช่วยเหลือเกษตรกรผู้ปลูกข้าว วงเงินรวมกว่า 4.5 หมื่นล้านบาท ทั้งการให้เงินช่วยเหลือไร่ละ 1,000 บาท โครงการพักหนี้ 2 ปี และลดดอกเบี้ย 3% รวมถึงโครงการรับจำนำยุ้งฉางในพื้นที่ภาคเหนือและอีสาน โดยเรียกชื่อใหม่เป็นสินเชื่อชะลอการขาย ถือว่าเป็นมาตรการที่ไม่แตกต่างจากรัฐบาลชุดก่อนๆ เพียงแต่มีการจำกัดวงเงินให้ดูน้อยกว่าเท่านั้น
“มองว่าเป็นการหาเสียงในช่วงที่จะมีการลงประชามติร่างรัฐธรรมนูญมากกว่า เพราะสถานการณ์ราคาข้าวจากนี้ น่าจะมีทิศทางที่ดีขึ้นจากปีก่อน จากการที่กระทรวงพาณิชย์รายงานว่า ข้าวในสต๊อก 19 ล้านตัน สามารถระบายได้แล้วราว 10 ล้านตัน ในราคา 1.1 หมื่นบาท/ตัน ซึ่งไม่ต่ำไปจากราคาตลาดที่ 1.3 หมื่นบาท/ตัน สะท้อนว่าตลาดเริ่มขาดแคลนข้าว จึงไม่กดราคารับซื้อ ราคาข้าวน่าจะปรับตัวดีขึ้น ทำให้ไม่มีเหตุผลสนับสนุนเรื่่องการจ่ายเงินชาวนาที่ชัดเจนว่าเพราะอะไรกันแน่ แม้ที่ผ่านมาจะเกิดภัยแล้ง แต่ตอนนี้ฝนก็เริ่มตกแล้ว” นายวิโรจน์ กล่าว